
Molnár Gyula képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Aranyi János Gábor fogja aláírni. Javasolta, hogy a 2025. november 18-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal?

A bizottság tagjai 6 igen szavazattal, ellenszavazat nélkül az alábbi határozatot hozták:

137/2025. (XI. 18.) normatív 
Napirend elfogadása

(2025. november 18.)

Zárt ülés:
                      1.)   Javaslat a Bursa Hungarica pályázat nyerteseire

                      2.)   Várható pénzmaradvánnyal kapcsolatos döntés

A napirendi pontok elfogadása után megkezdődött azok egyenkénti tárgyalása.

I. Napirend:
            7.) Települési Terv módosításával kapcsolatos döntés

                  Előterjesztő: Vörös Sándor polgármester
                  Előterjesztésért felelős: Nagy Erzsébet jegyző, Farkas László tervező
                 Témafelelős: Aranyi János Gábor képviselő

Molnár Gyula képviselő, a bizottság elnöke
Felkérem az előterjesztőt a napirend ismertetésére.

Farkas László tervező (Értékterv Mérnöki Szolgáltató és Tanácsadó Kft.)

Üdvözlök mindenkit. Áttekintettük a hatályos tervet, illetve elkészültek azok a megalapozó vizsgálatok, találtunk néhány dolgot, amit módosításra javaslunk, illetve érkeztek helyi lakosságtól, illetve szervezetektől igények. Összefoglaltuk azokat a módosításokat, az lenne a kérésünk, hogy szülessen arról döntés, hogy mi az, amit az új települési tervben módosításként átvezessünk a hatályos állapothoz képest. A lista, amit átküldtem 17 tételből áll. Arra gondoltam, hogy tételesen végig mennénk, utána pedig döntenénk róla.
Rumi Imre főépítész

Mondtad, hogy lakossági észrevételek is vannak a listában, nagyon gyakori a település tervezésben, hogy jóváhagynak egy új település rendezési tervet és egy-két hónap múlva jönnek a lakossági észrevételek, hogy mi ezt és azt szerettük volna és nagyon sok minden teljesíthető is lett volna, ha időben bekerülnek ezek a vélemények. Javaslom azt, hogy hirdessük meg a városban egy rövid határidővel.
Vörös Sándor polgármester

Mivel ez már húzódik elég régóta, már többször is hirdettünk fórumot és többen már jelezték is a módosítási szándékukat.

Aranyi János Gábor képviselő, a bizottság elnökhelyettese

Ezzel egyetértek, adjunk egy kis időt, hátha valaki még szeretne valamint módosítani.

Vörös Sándor polgármester

Olyan időintervallumot határozzunk meg, hogy ne kerüljön csúszásba. 

Farkas László tervező (Értékterv Mérnöki Szolgáltató és Tanácsadó Kft.)

Az M8 gyorsforgalmi utat érintően készült Dunavecse város közigazgatási területére vonatkozó telepítési tanulmány terv, melyet kiküldtünk és amelyről most nem szeretnénk beszélni. Az 1. tétel az M8 gyorsforgalmi út megvalósításához szükséges szabályozási módosítások 3 féle lehetőségét vázolja. Maga a módosítás arra vonatkozik, hogy külterületen a nyomvonal került pontosításra, hol csak pár száz méterre, hol néhány száz méterre kerül arrébb a nyomvonal. Maga a nyomvonal érdemben nem változtatja a települési szerkezetet és a szabályozást. E kapcsán a földutak kérdése az érdekes, hogy mi az, ami az önkormányzathoz átkerül és mi az, amit közterületként kell szabályozni. Ami még kérdéses a Paptanya környéki gazdasági területnek a módosításai, ez még az 51-es főút csomópontja, ami minimális korrekciót jelent a csomópont számára. Ami érdemben változtatja a hatályos állapotot, a mérnökségi terv erre a középső négy telekre kerülne. Teljes szélességben szükség van a telkekre, ezért a hatályos tervtől el kell kezdeni a két oldalsó útnak a szélesítését. A többi gazdasági területnek a feltárását továbbra is biztosítani kell egy jövőbeni fejlesztés számára. Ezért valami úton módon el kell jutni a paptanya előtti úttól a hátsó területre. Felvázoltam három változatot. Ebből a telekből kellene elvenni 5 méterre többet, vagy a mutatott területről le lehetne venni a terület szabályozást vagy ki lehetne szélesíteni. A 2. tételnél az építőanyaggyártó üzem megvalósításához kapcsolódó területek szabályozása szerepel. Nekik az volt az állásfoglalásuk az egyeztetés folyamán, hogy ők nem szeretnének még több területet átadni. Tehát a mérnökségi területről vettem le a szabályozási vonalat, ami azt jelenti, hogy ezen a 80 méteres szakaszon lenne lokális szűkület. Ebben az esetben a nyugati út szélesítése nem szükséges. 

Vörös Sándor polgármester úr

Beszéltünk arról, hogy a nyugati út, akár eladható is lehetne. Melyik verziónál lehet eladni az utat?
Farkas László tervező (Értékterv Mérnöki Szolgáltató és Tanácsadó Kft.)

A 2. pontban szerepel. De ameddig nincs megcsinálva a másik út, addig jogilag szükség van az útra. Ez is egy döntés kérdése, hogy ez a szóban forgó út valóban el lesz-e adva, a másik pedig meg lesz csinálva és akkor az utat le lehetve venni közterületi szabályozásba. Ameddig ez nincs kiépítve és kialakítva, addig ennek a megszűntetését nem gondolom jónak. 
Rumi Imre főépítész

A 2. változat elfogadható, teljesen rendben van. Az M8 telepítési tanulmánnyal kapcsolatban csak annyit, ha benyújtják, akkor 4 hónapon belül módosítani kell az önkormányzatnak a településrendezési tervét a telepítési tanulmánynak megfelelően. Továbbá hivatalosan, lakossági fórumot kell tartani. Az úttal kapcsolatban magánútként kellene jelölni és így bármikor megszüntethető. 

Aranyi János Gábor képviselő, a bizottság elnökhelyettese

Én is a 2. javaslom, az a legcélszerűbb és úgy levenni, hogy értékesíthető legyen az út. 

Farkas László tervező (Értékterv Mérnöki Szolgáltató és Tanácsadó Kft.)

A betonelem gyárnak a megközelítése az ő kérelmük szerint a 0240/7 hrsz-ú telken magánút van kijelölve. Az állami főépítész állásfoglalása alapján nem hagyná jóvá ezt a telekalakítást, egyrészről azért mert ragaszkodna hozzá, hogy a javasolt telekhatár szerint kelljen telket alakítania, ő pedig ezzel a vonallal szeretne telket alakítani. Ezért az ő aktuális elképzelése alapján kell a módosítani a magánút határát. Továbbá a 0242/4 és 0242/34, 242/35 hrsz-ú KÖu-3 övezetbe sorolt földrészletek közterületbe való sorolásának megszüntetése. A Deák F. u. 22 és 20. számú ingatlanok között húzódó építési övezeti határ módosítása a 3. tétel. Az szerepelt a kérelmében, hogy a két telket érintően az Lf és a GKsz építési övezetek határvonalának módosítása szükséges. A tervezett építési övezethatár a két telket kettévágja és keresztbe a két telek közös telekhatárrendezés lehetővé válik. Előnye az lenne, hogy a megépített épületnek lenne hátsó kertje is. 

Aranyi János Gábor képviselő, a bizottság elnökhelyettese

Nekem a Nagy-ér névvel van a problémám, mert Nagyér-ként kellene írni, de az nem a fűzvölgyi csatorna. 
Farkas László tervező (Értékterv Mérnöki Szolgáltató és Tanácsadó Kft.)

A következő a 4. tétel, a Nagy-éri zártkert beépítési előírásainak módosítása. A módosítás arról szól, hogy kettő tulajdonos jelezte, hogy szeretnénk a beépítési kötelezettséget 3 %-ról 10 %-ra növelni. Ez egy új fajta lehetőség, a TÉKA-val jött be a lehetőségek közé. Ez nem tűnik soknak, de pl. egy 1500 m2 teleknél 150 m2 alapterületű épületet jelent. Ha azon a területen ezt többen megvalósítanák, akkor ez egy településnyi területet jelentene. Ha ezt elkezdik, akkor oda útépítés, közvilágítás, közművesítés, hulladékszállítás is szükséges. Ezt el kell döntenie a testületnek, hogy mit támogat és merre megy el. 
Rumi Imre főépítész

Az előző megbeszélésen az hangzott el, hogy ezen a területen nem kellene növelni a beépíthetőséget. Tehát a fejlesztési célkitűzéseknél ezt meghatározzuk, akkor ne menjünk olyan irányba. 
Vörös Sándor polgármester úr

Akkor van baj, ha egymás mellett több ingatlant is lakóépületté nyilvánítanak, mert az már lakóövezet. Jönnek majd azzal, hogy miért nincs ott közvilágítás, miért nem biztosítjuk az ivóvízellátást, a hulladékszállítást, stb…

Aranyi János Gábor képviselő, a bizottság elnökhelyettese

Azt nem határozhatjuk meg, hogy igen beépíthető, viszont nem lehet nyaralóövezetet sem lakóövezetet kialakítani.
Tóth József a bizottság tagja

Ha nem emeljük fel, akkor már gátat is szabsz az egésznek. Ha megengeded, akkor úgyis elkezdenek építkezni és nem most, majd 10 év múlva fogja jönni a kérésekkel. 

Vörös Sándor polgármester úr

Ha 20 tulajdonos oda jelentkezik be, akkor az már tömeg.
Rumi Imre főépítész

Két részre bontható a probléma, az egyik az építésjogi része, nyilván nem építhető lakossági épület, de gazdasági épületet építenek és beköltöznek. Onnantól kezdve várospolitikai ügy lesz belőle, mert jogot formálnak azokra a szolgáltatásokra, mint belterületen. Ezért azt mondom, hogy nagyon óvatosan kell bánni a beépíthetőséggel, én biztos nem emelném fel 10 %-ra. 
Vörös Sándor polgármester úr

A 3 és a 10 % között is lehet meghatározni?

Rumi Imre főépítész

Igen, de ahhoz kellene egy kicsi vizsgálat, hogy jelenleg milyen az átadott beépítettség a területen. 

Tóth József a bizottság tagja

A zárt kertbe egyébként be lehet jelentkezni? Úgy tudom, hogy múltkor pont emiatt volt vita. 

Rumi Imre főépítész

Erről beszéltem, hogy az egyik építési probléma, mert nem lehet lakóépület a zártkertben, a másik pedig szociálpolitikai kérdés. 
Aranyi János Gábor képviselő, a bizottság elnökhelyettese

Akár meg lehetne emelni 6 %-ra is. 

Farkas László tervező (Értékterv Mérnöki Szolgáltató és Tanácsadó Kft.)

A 3 % beépíthetőség, kb. 50 m2 alapterületnek felel meg. 

Rumi Imre főépítész

Azt tudni kell, hogy a mai országos szabályozásban 35 m2-ig nem engedélyköteles az építés. Ha minimalizálni akarjuk, akkor 35 m2 felett kell meghatározni.

Aranyi János Gábor képviselő, a bizottság elnökhelyettese

Javaslom, hogy legyen 6 %, maximum bruttó 60 m2. Egyetértetek vele?

A bizottság tagjai egyhangúan egyetértetek a javaslattal.

Rumi Imre főépítész

Az építési paramétereken gondolkodunk el, hogy milyen magas legyen és milyen megjelenésű. 
Farkas László tervező (Értékterv Mérnöki Szolgáltató és Tanácsadó Kft.)

A térképet, ha megnézzük egy-két házat az útra építettek.

Rumi Imre főépítész

Két lehetőség van, vagy le kell bontani az épületet, vagy vissza kell minősíteni közterületet. 

Tóth József a bizottság tagja

A mellette lévő telek üres, megveszi a tulajdonos azt a részt, amelyen a ház húzódik és akkor át kell rajzolni a térképet. Még mindig jobb megoldás, mintha elbontatnák a házat vele. 
Aranyi János Gábor képviselő, a bizottság elnökhelyettese

Őszintén, a hátsó telkek akkor értékesek, ha a vizet vesszük alapul, hogy oda el tud menni, nem kell kettő kilómétert kerülnie. Javaslatom, hogy meg kell keresni a tulajdonost és vázolni a lehetőségeit. 
Farkas László tervező (Értékterv Mérnöki Szolgáltató és Tanácsadó Kft.)

Az 5. tétel a Schneider Electric telephely körüli területek új beépítésre szánt gazdasági területbe való sorolása. A telephellyel délről határos 0263/78 hrsz-ú mezőgazdasági terület a meglévő telephellyel azonos Gip gazdasági területbe való átsorolásra a telephely bővíthetősége érdekében kerülne sor. Továbbá a telephellyel szemben a Kelédháti út mentén további gazdasági területek kijelölése történne meg. A 6. tétel a beterület keleti részén tervezett új lakó és gazdasági területek újra szabályozása. Erre készítettünk egy módosítási javaslatot. A terület északi részén, a Városkert u. – Fáy A. u. – Rákóczi u. – Bajcsy-Zs. u. által határolt tömb a hatályostól eltérő tömbfeltáró utak szabályzása javasolt a meglévő telekstruktúrához való jobb illeszkedés érdekében. A Városkert utcától délre csak a meglévő utcák és a tervezett körúti gyűjtőút kiszabályozása javasolt. Nem meglévő utcák esetében javasolt a szabályozási vonalak törlése. Valamint az érintett tömbök esetében javasolt telekcsoport újra osztását előírni a tömbök rendezett kialakulása érdekében. Ezen a területen két telek az önkormányzaté, az utak megvalósítása után a tömb belsejét el lehetne kezdeni felosztani és építési telkeket kialakítani és beépíthető lenne a terület.
Vörös Sándor polgármester

Ez a szürke út?

Farkas László tervező (Értékterv Mérnöki Szolgáltató és Tanácsadó Kft.)

A gyűjtőút jelölése. 

Aranyi János Gábor képviselő, a bizottság elnökhelyettese

Tehát ebből a részből lehetne építésre telkeket eladni. 

Vörös Sándor polgármester

A Városkert utcában adtunk el telkeket, azt gondolom, hogy azokat fel nem vásároljuk még egyszer. Szimpatikusabb lenne, ha a szürke vonal áthelyeződne oda, ahol mutatom. 

Farkas László tervező (Értékterv Mérnöki Szolgáltató és Tanácsadó Kft.)

Lehetséges. Az út egy választó vonal is, mert ez a terület gazdasági területnek van kijelölve a hatályos terven, a másik része lakónak. 
Vörös Sándor polgármester

Azért gondoltam, mert az egy létező út és egy szakasza már meglesz a körgyűrűnek. 

Rumi Imre főépítész

Egyébként a szabályozási vonalakat pedig minimalizálni kellene, új utcanyitás esetében is a rendelet szövegében megadott szabályok szerinti magánút kialakítás lenne. A piros vonalakkal az a probléma, hogy a közterületet és nem közterületet elválasztó vonal, amelyet ki kell sajátítani az önkormányzatnak. 
Vörös Sándor polgármester

Ha a szürke vonalat áttesszük az általam jelölt területre, akkor maradhat lakóövezet. 

Aranyi János Gábor képviselő, a bizottság elnökhelyettese

A szándék az, hogy az ipart vigyük ki, amennyire lehet belterületről.

Farkas László tervező (Értékterv Mérnöki Szolgáltató és Tanácsadó Kft.)

Az a javaslatom, hogy átrajzoljuk a vonalat, de célszerű lenne, ha az általam mutatott rész nem maradna ki. 

Rumi Imre főépítész

A kötelezően kialakítandó, piros részt, ami keleti irányba megy ki kellene szedni, hogy magánút legyen, mert nem fogják elfogadni a tervet. 
Aranyi János Gábor képviselő, a bizottság elnökhelyettese

Amit beszéltünk, hogy magánút és kialakítják, de utána át kell adniuk az önkormányzat tulajdonába. 

Rumi Imre főépítész

Ha ez a szürke elkerülő fontos a városnak, akkor legyen kiszabályozva, viszont akkor kisajátítás lesz, mert önként senki nem fogja átadni. 
Farkas László tervező (Értékterv Mérnöki Szolgáltató és Tanácsadó Kft.)

A 7. tétel a Zöldi Kertészet építési övezeti lehatárolásának módosítása a tényleges kiterjedésének megfelelően. Erkel – Honvéd – Alkotmány – Vörösmarty utcák által határolt tömbben lévő kertészet nagyobb a hatályos tervben lehatároltnál. Javasolt a teljes tömbbelsőt azonos építési övezetbe sorolni. Ha marad lakóövezetbe, akkor nem tudja összevonni, a gazdasági területet nem tudja beépítéssel fejleszteni. 

Aranyi János Gábor képviselő, a bizottság elnökhelyettese

Ha jóváhagyjuk, akkor ő oda építhet még több épületet? Sajnos panasz van rájuk, azért kérdezem. 

Vörös Sándor polgármester

Kérdés, hogy van-e lehetőség, hogy másik övezetbe soroljuk az egészet, hogy ne építhessen hűtőházat?

Farkas László tervező (Értékterv Mérnöki Szolgáltató és Tanácsadó Kft.)

Javaslom, hogy maradjon lakóövezetbe, magát a beépítést nem fogja növelni. Illetve építési helyet jelöljük a Gksz területen belül, tehát 10 méteres eltartást lehetne a telekhatártól. Ez megakadályozza, hogy ráépítsenek a szomszédra. 

Vörös Sándor polgármester

Ezt jó ötletnek tartom, hogy a telekhatártól legyen védőtávolság. 
Rumi Imre főépítész

Legyen kötelezően kialakítani zöldsáv a telek mentén?

Aranyi János Gábor képviselő, a bizottság elnökhelyettese

Igen.

Farkas László tervező (Értékterv Mérnöki Szolgáltató és Tanácsadó Kft.)

A 8. tételnél a belterülettől délre a Duna és az 513 sz. főút közötti gazdasági terület közlekedési területeinek szabályozása. A hatályos terv nem biztosítja a gazdasági terület számára megfelelő közlekedési területeket, ezért az érintett utak szabályozási szélességének a növelése javasolt. 

Vörös Sándor polgármester

Ez a berajzolt út nem kellene.
Aranyi János Gábor képviselő, a bizottság elnökhelyettese

Ez az út ezzel jöhetne egy vonalba, ez a terület lesz most felosztva. Amire mutatok az nem létező út, ez az út a jelenlegi út, ami le van véve, ez idáig van levéve az útig. Ez a sárga ez mehet tovább. 

Farkas László tervező (Értékterv Mérnöki Szolgáltató és Tanácsadó Kft.)

A 9. tétel a belterülettől délre az Alkotmány utca és az 513. sz. főút közötti gazdasági terület részbeni visszasorolása mezőgazdasági beépítésre nem szánt területbe, más területen új gazdasági területek kijelölhetősége érdekében. A terület keleti részén hosszú távon is fólia sátras növénytermesztés tervezett, ezért nem szükséges a területet beépítésre szánt területben tartani. A terület nagysága kompenzációként felhasználható, másik új beépítésre szánt területek kijelöléséhez. Ezen a területen van most az üvegháza a kertészetnek, előírás szerint kilenc méterig nem számít beépítésre az üvegház. Ezt a területet gazdasági övezetbe hagynám, a többi területen kisebb sátrak vannak, azokat nem kell beépítésre szánt övezetbe hagyni, azokat ki lehet venni, azért, hogy máshol tudjuk növelni a gazdasági területek nagyságát. Itt a legfontosabb, hogy megállapodjunk abban, hogy a határ hol húzódjon, kinek a területét lehet átrakni. Nem tudom, hogy ez mennyire volt egyeztetve?

Vörös Sándor polgármester

Nem volt egyeztetve. 

Aranyi János Gábor képviselő, a bizottság elnökhelyettese

Akkor megint ott vagyunk, ha a gazdaságit, akkor az összekötő útnál behúztuk a település felé ezzel a lenti csücsökkel. 

Vörös Sándor polgármester

Ez az egész már most is abban van. 

Farkas László tervező (Értékterv Mérnöki Szolgáltató és Tanácsadó Kft.)

A 10. tételnél szerepel a volt hulladéklerakó területének szabályozása napelempark számára, a környező területek gazdasági területbe való sorolása. Ez egy döntés, hogy igény lenne-e másra is. A rekultivált hulladéklerakó területe Kb-Kf jelű megújuló energiaforrás hasznosításának céljára szolgáló területbe kerül besorolásra. A volt hulladéklerakó telkétől délre lévő szomszédos ingatlanok Gá általános gazdasági területbe való sorolása. A 11. tételnél a Honvéd – Alkotmány utca csomóponti teresedés szabályozása szerepel. A csomópontban két úszótelek található. Ezek a hatályos terv szerint övezetbe nem volt, szabályozatlan ingatlanok. A 1174/29 hrsz-ú a kisbolt telke, ezt javasolt Vt. jelű településközponti területbe sorolni. A 1174/30 hrsz-ú beépítetlen, közhasználatban lévő zöldterület, a nyilvántartás alapján nem önkormányzati tulajdonú, de nem javasolt a beépítés megengedése, ezért a zöldterületi besorolás a célszerű. Kérdés mit kezdjünk vele?
Vörös Sándor polgármester

Úgy kellene besorolni, hogy építési telekként eladhassa a tulajdonos.  
Farkas László tervező (Értékterv Mérnöki Szolgáltató és Tanácsadó Kft.)

A 12. tételnél Milkópuszta Gip-1 építési övezet beépítésre nem szánt területbe való átsorolása szerepel. Milkópuszta felszámolt majorsági terület. Az új gazdasági területek kijelölhetősége érdekében szükséges meglévő beépítésre szánt területek visszasorolása beépítésre nem szánt területbe. Ezért javasolt ezt a területet mezőgazdasági területbe sorolni. A 13. tételnél a Fehéregyháza pusztai major ipari terület beépítésre nem szánt területbe való sorolása szerepel. Ez a terület felszámolt majorsági terület. Az új gazdasági területek kijelölése érdekében szükséges meglévő beépítésre szánt területek visszasorolása beépítésre nem szánt területbe. Ezért javasolt ezt a területet mezőgazdasági területbe sorolni. Annyival érdekesebb jogilag, hogy nincs összhangban a hatályos településszerkezeti és szabályozási terv között, csak a településszerkezeti tervben van ipari területbe sorolva, a szabályozási tervben mezőgazdaságiban van. 
Vörös Sándor polgármester

A régészetet jelző jelölések ugye nem tűnnek el róla?

Farkas László tervező (Értékterv Mérnöki Szolgáltató és Tanácsadó Kft.)

Nem. A következő a 14. tétel a Nagyéri főcsatorna mentén kijelölt távlati üdülőterület beépítésre nem szánt területbe való sorolása. Már nem cél a területen üdülőterület létrehozása. Az új gazdasági területek kijelölése érdekében szükséges meglévő beépítésre szánt területek visszasorolása beépítésre nem szánt területbe. A következő a 15. tétel a volt északi zárkert területének beépítésre nem szánt gazdasági területbe való átsorolása szerepel. A fejlesztési tervben gazdasági akcióterületként kijelölésre kerül a terület. A tervezett megvalósítási időtávtól függően jelenleg is kijelölhető a terület gazdasági területnek vagy majd csak később ezzel nagyobb prioritást biztosítva más területek fejlesztésének. Összességében nem növelhető a beépítésre szánt területek nagysága. Ezért a most kijelölésre kerülő új beépítésre szánt területeket úgy kell megválasztani, hogy a nagyobb potenciállal rendelkező területek kapjanak prioritást. 
Vörös Sándor polgármester

Tehát hosszú távon fejlesztendő gazdasági övezetté lenne nyilvánítva?

Farkas László tervező (Értékterv Mérnöki Szolgáltató és Tanácsadó Kft.)

Igen. Azt még azért tudni kell, hogy a település határtól 250 méterig nem lehet új beépítésre szánt területet kijelölni. 

Aranyi János Gábor képviselő, a bizottság elnökhelyettese

Miért nem lehet a Fő út felőlit beépíteni?

Farkas László tervező (Értékterv Mérnöki Szolgáltató és Tanácsadó Kft.)

Az előbb elmondott indok miatt. Különleges területté ki lehetne jelölni, ahová napelemparkot lehetne tenni.  
Aranyi János Gábor képviselő, a bizottság elnökhelyettese

Javaslom, hogy a fenti csomóponttól lefelé, ami belefér beletenném. Ott van egy 20 kw-os oszlop, tehát az áramellátása is biztosított. Tehát, ha van területünk, akkor onnan indulnánk lefelé, ameddig belefér. 
Nagy Erzsébet jegyző

A felső része pedig maradna mezőgazdasági övezetbe.

Farkas László tervező (Értékterv Mérnöki Szolgáltató és Tanácsadó Kft.)

A következő a 16. tétel a Csanádpuszta gazdasági területen áthaladó út kiszabályozása. A gazdasági terület megszakítja a közutak hálózati kapcsolatát. A major területéből javasolt kiszabályozni közterületként a meglévő út területét. 
Vörös Sándor polgármester

Ahogy megyünk északra az nem magánút jelenleg?

Farkas László tervező (Értékterv Mérnöki Szolgáltató és Tanácsadó Kft.)

Nyilvántartásig nem. Ez egy telek és önkormányzati tulajdonban van. 

Rumi Imre főépítész

A közforgalom elől el nem zárt utat csak hatósági engedéllyel lehet használni.
Farkas László tervező (Értékterv Mérnöki Szolgáltató és Tanácsadó Kft.)

Ha a meglévő állapotot fenntartja, akkor nem kell neki soha hozzányúlni az átalakításhoz.
Aranyi János Gábor képviselő, a bizottság elnökhelyettese

Most fejlesztik.
Farkas László tervező (Értékterv Mérnöki Szolgáltató és Tanácsadó Kft.)

Akkor engedélyt kell kérnie. A 17. tétel a Kincsepuszta gazdasági területen áthaladó út kiszabályozása. A gazdasági terület megszakítja az utak hálózati kapcsolatát. A major területéből javasolt kiszabályozni közterületként a meglévő út területét. Itt az államtól meg lehetne könnyen szerezni, nem kellene magánútba tenni. Ha odaadja, akkor odaadja, de nem kellene magánútba adni. 
Aranyi János Gábor képviselő, a bizottság elnökhelyettese

Hagyni kellene, mert ez egy jó összekötő út. 
Rumi Imre főépítész

Két dolog lenne még, az egyik a település északi részén van egy lakóépület a Dunaparthoz közel dönteni kellene, hogy mi legyen vele, mert az ingatlan fele más besorolásba van. Javaslom, hogy lakóövezetbe kerüljön az egész. A másik, a református egyház sportcsarnokot szeretne építeni a meglévő helyére.

Sándor Zsombor képviselő, a bizottság elnökhelyettese, a Dunavecsei Református Kollégium igazgatója

Az lenne a cél, hogy ott, ahol szeretnénk a sportcsarnokot megépíteni megépíthető legyen, arra a részre a magasság és az utcától való távolság szabályozása számunkra jó legyen. 
Rumi Imre főépítész

Az elsődleges az lenne, hogy egy építési övezetbe kerüljön a teljes területe a református egyháznak. Jelenleg Lk3-ban épül a tornaterem és a Vt2-ben van a kastély. Övezeti határ van a telek közepén. Felmerült még a töltés melletti építési tilalmi határ, ebbe nyúlik bele a tervezett tornaterem.
Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet azzal, hogy az elhangzott módosításokkal fogadjuk el a Települési Terv változtatási javaslatait?

A bizottság tagjai 6 igen szavazattal, ellenszavazat nélkül az alábbi határozatot hozták:

138/2025. (XI. 18.) normatív
Települési Tervvel kapcsolatos döntések






















H a t á r o z a t a
1./ A Pénzügyi, Ügyrendi, Humán és Városgazdálkodási Bizottság megtárgyalta „Települési Tervvel kapcsolatos döntések” című napirendet és úgy határoz, hogy az alábbi módosításokkal javasolja azt a képviselő-testület számára elfogadni:
	Sorszám
	Megnevezés 

	1.
	M8 gyorsforgalmi út megvalósításához szükséges szabályozási módosítások  

1. M8 gyorsforgalmi út tervezett szakasza és keresztező és párhuzamos mezőgazdasági utak 

2. 51. sz. főút és a Paptanyára vezető út (Mérnökségi út)

3. Paptanya és környezete (tervezett mérnökségi telep):

A javasolt változatok közül a 2. változat került kiválasztásra, azzal a módosítással, hogy a 0247/1 hrsz-ú út kerüljön ki közterületből

	2.
	Építőanyaggyártó üzem megvalósításához kapcsolódó területek szabályozása

	3.
	Dunavecse, Deák F u 22 és 20 számú ingatlanok között húzódó építési övezeti határ módosítása

	4.
	Nagyéri zártkert beépítési előírásainak módosítása, a megengedett legnagyobb beépítettség növelése 6 %-ra, de maximum 60 m2. 

	5.
	Schneider Electric telephely körüli területek új beépítésre szánt gazdasági területbe való sorolása

	6.
	A belterület keleti részén tervezett új lakó és gazdasági területek újraszabályozása

Az előterjesztésben szereplő tervezi javaslat az alábbi módosításokkal került elfogadásra:

· Városkert u. - Fáy András u. - Rákóczi u. - Bajcsy-Zs. u. által határolt tömbben szabályozott utak közül a kelet-nyugati irányú magánút legyen

· Városkert u. – Csősz u. közötti terület nem telekcsoport újraosztással érintett terület 

· A tervezett gyűjtőút a meglévő Bajcsy-Zs. utca nyomvonalán haladjon végig

· A Bajcsy-Zs. utcáig Lf építési övezet legyen Gksz helyett. 

	7.
	Zöldi Kertészet építési övezeti lehatárolása nem módosítandó, a telekhatár mentén 10 m-es beültetési kötelezettség jelölendő 

	8.
	A belterülettől délre a Duna és az 513. sz. főút közötti gazdasági terület közlekedési területeinek szabályozása 

	9.
	A belterülettől délre az Alkotmány utca és az 513. sz. főút közötti gazdasági terület részbeni visszasorolása mezőgazdasági beépítésre nem szánt területbe, más területen új gazdasági területek kijelölhetősége érdekében

	10.
	Volt hulladéklerakó területén szabályozása napelempark számra, a környező területek gazdasági területbe való sorolása

	11.
	Honvéd u. - Alkotmány u. csomóponti teresedés szabályozása. A 1174/29, 1174/30 hrsz-ú telkek Vt építési övezetbe kerülnek 

	12.
	Milkópuszta Gip-1 építési övezet beépítésre nem szánt területbe való átsorolása

	13.
	Fehéregyháza pusztai major Ipari terület beépítésre nem szánt területbe való sorolása

	14.
	Nagyéri-főcsatorna (Fűzvölgyi) mentén kijelölt távlati üdülőterület és gazdasági terület beépítésre nem szánt területbe való sorolása

	15.
	Volt északi zártkert 51. sz. főúttól délre lévő területének beépítésre szánt gazdasági területbe való átsorolása

	16.
	Csanádpuszta gazdasági területen áthaladó út kiszabályozása közforgalom elől el nem zárt magánútként

	17.
	Kincsepuszta gazdasági területen áthaladó út kiszabályozása közforgalom elől el nem zárt magánútként

	18. 
	Klapka utca déli folytatásaként kijelölt új lakóterület szabályozásának módosítása az elkészült telekalakítási terv szerint

	19.
	Alkony u. 36. számú ingatlan Zöldterületből Lf építési övezetbe való sorolása a tényleges állapot szerint


2./ A bizottság továbbá úgy határozott, hogy a Tervezett M8 gyorsforgalmi utat érintően Dunavecse Város Közigazgatási területére vonatkozó telepítési tanulmánytervet javasolja elfogadni.
3./ Ezen határozatról értesül:

- Aranyi János Gábor képviselő, a bizottság elnökhelyettese
II. Napirend:
      2.) Javaslat az önkormányzat 2025. évi költségvetésének a módosítására 
           Előterjesztő: Vörös Sándor polgármester
           Előterjesztésért felelős: Ginál Róbert gazdálkodási csoportvezető
                 Témafelelős: Molnár Gyula képviselő
Molnár Gyula képviselő, a bizottság elnöke
A 2025. évi 2. módosítás tartalmazza a január – szeptember havi időszak önkormányzati és intézményi működése során bedolgozott kiadási és bevételi előirányzat módosításokat az előterjesztéshez csatolt rendeletmódosítás és analitika szerint. A módosítás túlnyomórészt a belső rendezéseket, valamint az évközi többletbevételek és a hozzá kapcsolódó kiadási tételek módosítását tartalmazza.

Javaslom a költségvetési rendelet módosítás elfogadását.
Megkérdezem a bizottság tagjaitól, hogy van-e valakinek kérdése a napirenddel kapcsolatban?

A bizottság tagjai részéről kérdés nem merült fel. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a rendelet tervezet elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

139/2025. (XI. 18.)
Javaslat az önkormányzat 2025. évi költségvetésének a módosítására
























H a t á r o z a t a
 1./ A Pénzügyi, Ügyrendi és Városgazdálkodási Bizottság megtárgyalta az Önkormányzat 2025. évi költségvetésének 2. számú módosítását és azt elfogadásra javasolja.
2./  Ezen határozatról értesül:

- Molnár Gyula képviselő, a bizottság elnöke
III. Napirend:
      3.)  Beszámoló az önkormányzat 2025. III. negyedév gazdálkodásának 
            eredményéről
            Előterjesztő: Vörös Sándor polgármester
            Előterjesztésért felelős: Ginál Róbert gazdálkodási csop.vez.
            Témafelelős: Molnár Gyula képviselő
Molnár Gyula képviselő, a bizottság elnöke
Az előterjesztést mindenki megkapta, az írásos beszámoló szerint néznénk át az intézmények gazdálkodását. 
Molnár Gyula képviselő, a bizottság elnöke
Megkérdezem a bizottság tagjaitól, hogy van-e valakinek kérdése a napirenddel kapcsolatban?

A bizottság tagjai részéről kérdés nem merült fel. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a III. negyedéves beszámoló elfogadásával?

A bizottság tagjai 5 igen szavazattal, ellenszavazat nélkül az alábbi határozatot hozták:

140/2025. (XI. 18.)
Beszámoló az önkormányzat 2025. III. negyedév gazdálkodásának 
eredményéről






















H a t á r o z a t a
1./ A Pénzügyi, Ügyrendi, Humán és Városgazdálkodási Bizottság megtárgyalta „Beszámoló az önkormányzat 2025. 1-9 havi gazdálkodásának eredményéről” című napirendet és úgy határoz, hogy javasolja a beszámoló elfogadását a képviselő-testület számára. 
2./ Ezen határozatról értesül:

- Molnár Gyula képviselő, a bizottság elnöke
IV. Napirend:
       4.) A 2026. évi egyszerűsített koncepció megtárgyalása
            Előterjesztő: Vörös Sándor polgármester
            Előterjesztésért felelős: Vörös Sándor polgármester
            Témafelelős: Molnár Gyula képviselő
Molnár Gyula képviselő, a bizottság elnöke

Felkérem Vörös Sándor polgármester urat a napirend ismertetésére.

Vörös Sándor polgármester 

Az adóerőképességünk jelenleg 104 ezer forint/fő, négy évvel ezelőtt ez 24 ezer forint/fő volt. A nemzetgazdasági minisztériumnak megjelent a napokban a rendelete, hogy melyik önkormányzatnak mennyi pénzt kell befizetnie az iparűzési adó többletbe. Gyakorlatilag mindenkit megelőztünk, a dobogó 2. helyén állunk 260 millió forintot kell befizetnünk az iparűzési adóba, ha hozzávesszük a májusi fizetendőt, akkor több mint 300 millió forintról beszélünk. A tavalyi évhez képest 300 millióval nőtt az iparűzési adóbevételünk. Jövő évben a szolidaritási hozzájárulás mértéke is ennek kapcsán megváltozik, 210 millió forintot be kell fizetnünk. Magyarán a 300 millió forintból 90 millió forint marad. Ha hozzáveszem azt, hogy bizonyos szegmensekbe 15 %-os emelést kell tenni, akkor ki fog jönni egy szám, hogy ennyi a maradványunk. Sajnos ez nem egy vidám szám, mert csak a töredéke marad. Az iparűzési adó a becslések alapján 700 millió forint lesz a következő évben és ebből szabadon 50-60 millió forintos keretet költhetünk el. Ha a 700 millió forinthoz nézem, akkor egy bődületes kicsi számról beszélek. Pár éve a közvilágítás korszerűsítést saját forrásból csináltattuk meg, 60 millió forintért – jelenleg pont ugyanott tartunk. Gyakorlatilag az iparűzési adó növekményünk ezt eredményezi. Több ágazatba előrevetítettek egy ágazati béremelést, ami 15 %. Ez a béremelés két kivétellel mindenütt megjelenik, a konyhai és az ÖTI dolgozók vonatkozásában nem. Az összes többi intézménynél központilag meghatározott béremelés lesz. A tavalyi évben 12000 Ft/hó volt a cafetéria a dolgozóknak – kivéve a hivatal – javaslom 14.000 Ft/hó összeget kapjanak. A Polgármesteri Hivatal létszámkerete 16,6 fő, tehát ugyanezzel a létszámmal megyünk tovább. A hivatalba a törvény által meghatározott keretet javaslom, ez nettó 400.000 Ft, ennél több nem adható kedvezményesen. Itt nem lehet a 15 %-os emelést megtenni. A bölcsőde vonatkozásában a jelenlegi létszámkeret van, a konyhai dolgozók vonatkozásában a béremelkedés a minimálbér emelkedéséből származó bérnövekményt javaslom, plusz a pótékok 15 %-os emelését. Az ÖTI-nél ugyanezt javaslom. A sportcsarnok és a mezőőrök vonatkozásában a minimálbér emelkedéséből származót, náluk nincsenek pótlékok. A létszámkeretek ugyanazok vagy hasonlóak, mint az előző évben. A könyvtár vonatkozásában 2,5 főt írtam, a művelődési háznál 3 főt írtam. Már egy ideje írjuk, hogy mennyi a múzeum látogatottsága, sajnos jelentősen elmarad a várakozásoktól. A múzeumba 2 ember van: 1 főállású tárlatvezető és 1 közmunkás. A közmunkás foglalkoztatását a jövőben is javaslom, viszont a tárlatvezetés vonatkozásában nem tartom szükségesnek – ilyen látogatói létszám mellett – hogy napi 8 órában legyen nyitva, részmunkaidőt javaslok. Így az előírásoknak is meg fogunk felelni. Az a baj, hogy nem csak a fizetős látogató a kevés, hanem az ingyenes látogató is. Biztatom az iskolákat, hogy akár félévente a felső tagozatos tanulókat vigyék el, mert jelen pillanatban a pályázat minimum látogatói létszámot sem tudjuk teljesíteni. A szakrendelő vonatkozásában a 2025. évi záró létszámmal megegyező létszámot javaslok a szakrendelőbe. Az óvoda vonatkozásában is hasonlót fogalmaztam meg. Jelenleg 179 gyermek óvodásunk van, sajnos a létszámuk fokozatosan csökkeni fog. Ha eléri a 140 főt, akkor átlagosnak mondhatjuk a létszámot. A számított létszám alapján 15,8 fő óvónő szükséges az óvodába, a szükséges létszámkeretnek 26 főt javasoltam. Beraktam egy táblázatot azokról a tételekről, amit a tavalyi évben a koncepcióba beleírtunk, szerepel benne: útfelújítás, tetőfelújítás, telekalakítás, szennyvíz és közmű tervek készítése, szennyvíz kiépítés, szökőkút felújítás, egyéb épület felújítás. A legfőbb probléma az, hogy tavaly is abban bíztunk, hogy lesz költségvetési mozgásunk. A múlt évben a 80 millió forintból 21 millió forint valósult meg. Ami igaz, hogy a szennyvízcsatorna kiépítés még nem 100 %-os, de az idei évben elkészült. Egyéb épület felújításunk is volt. Ennek ellenére kisebb-nagyobb megvalósuló fejlesztés, karbantartás volt a legtöbb intézményben, összességében 120 millió forintot tesz ki. Ebben benne van a közutak fejlesztése, a szennyvízhálózat felújítása, HÉSZ tervezése, a Petőfi gyűjtemény megvásárlása, a Vasút utcai szolgálati lakás tetőfelújítása, nyílászáróinak cseréje. Továbbá voltak lakásfelújítások is. Ezért írtunk javaslatban a következő évben egy kis bérleti díj növekményt. A Szív utca felújítása meg fog történni, a bekerülési összege, már a bankszámlán van, a közbeszerzés előkészítése folyamatban van. Az ÖTI telep napelem pályázata beadásra került, hogy mikor lesz benne bírálat még nem tudjuk. Azt is tudjuk, hogy a versenyképes járásokkal kapcsolatban kialakított projekttervünket beadtuk, remélem, hogy tavasszal pozitív döntést fogunk kapni. A szakrendelővel kapcsolatban beadott pályázatunk hiánypótlás előtt áll, várjuk a szövegezését. Ötven millió tartalékot terveztünk az idei évre, jelenleg 80 millió forinton áll. Azt gondolom, hogy az 50 millió forint tartalékot meg kell tartanunk, mert a mostani pályázatok jelentős része már nem küldi előre a 100 %-os támogatást, így szükséges tartalékot képeznünk. Azt írtam, hogy jövő évre 60 millió forint körüli tervet lehet megálmodni. A játszótérre, illetve a tervek elkészítésére már néztünk árakat. A szennyvíz vonatkozásában egy indikatív ajánlatot kértünk, így lehet az is beleférhet. A civil szervezetekkel kapcsolatosan annyit írtam, hogy a költségvetés lehetőségeihez mérten célszerű kialakítani azt az összeget, amit a civil szervezetek támogatására lehet fordítani. Vannak olyan civil szervetek, akiknek a tevékenysége visszaszorult, megszűnik vagy minimalizálódik, de vannak új szerveződő közösségek is. Jövőre is részt veszünk a közmunka programban, 13 fővel. Az iparűzési adó mértékét nem gondolom, hogy változtatnunk kellene. A mezőőri járulék összegén sem változtattunk. A lakás és egyéb bérleti díjak vonatkozásában 10 % körüli értéket írtunk, mely az 1. sz. mellékletben lettek feltüntetve. 
Tóth József a bizottság tagja

Kérdésem, hogy az adónövekménynek mi a számítási módja?

Vörös Sándor polgármester 

Amit az idén beszedtünk iparűzési adót, jövőre beszedhetjük. Az idei évhez képesti növekményt kell befizetni. Ami jövőre jóval magasabb lesz, mert májusban elkezd a betonelemgyár gyártani, illetve a Schneiderbe is befejezték a következő ütemet, így hamarosan ott is elkezdődik a gyártás. Egyébként, ahogy kijött az NGM rendelete, azon a napon dr. Navracsics Tiborhoz miniszter úrhoz fordultunk levélben, - hivatkozva egy törvényi pontra – hogy nekünk ebből az összegből jár vissza. A törvény úgy fogalmaz, hogy nem alanyi jogon jár vissza az összeg, hanem külön megállapodás alapján. 

Tóth József a bizottság tagja

Megnéztem a közlönyt és elég felháborító, hogy a megyében Kiskunfélegyháza után nekünk kell a legtöbbet befizetni. Nem tudom, hogy Kecskemét város hogyan tudta elérni, hogy náluk nem emelkedett az iparűzési adó. Szomorú dolog, hogy a tervek közül sok minden nem valósult meg. Tudtuk, hogy nem lesz soha nyereséges a múzeum, ha lecsökkentjük a főállású munkaidejét 6 órára, mekkora összeget spórolunk vele éves szinten? Azt gondolom, hogy 2 milliárdos költségvetésnél nem kellene lecsökkenteni a munkaidejét. Meg kell nézni a művelődési ház és a könyvtár látogatottságát is. Ha ennyire szálkásan nézzük a dolgokat, akkor tulajdonképpen mindenhol meg lehetne csinálni. 
Ginál Róbert gazdálkodási csoportvezető

Ha lecsökkentenénk a munkaidejét 6 órára, kb. 300 ezer forint megtakarítást eredményezne.
Tóth József a bizottság tagja

Nem értek azzal egyet, hogy elvegyük tőle a 8 órás főállását évi 300 ezer forint miatt, egy olyan embertől, aki olyan lelkesedéssel, lelkiismeretesen csinálja a munkáját. Kevés ilyen ember dolgozik az önkormányzatnál, aki ennyire elkötelezett azzal, amit csinál. 

Vörös Sándor polgármester 

A könyvtár kötelező feladat és a lányok rendezvényekkel gazdagítják a színvonalát. Én a Bettinek nagyon sokszor elmondtam, hogy csináljon hasonlót. Nem történt meg. Ha nem vonzza be az embereket, akkor felesleges ott ülni. Múzeumi órát is tartott az iskolákban, de nem értem, hogy miért nem a múzeumban? Így a múzeumban nem tudjuk a látogatói létszámot növelni. 

Aranyi János Gábor képviselő, a bizottság elnökhelyettese

Azt nem értem, ha többször van megkérve, hogy szervezzen programot a múzeumba, akkor miért nem teszi? 
Aranyi Ágota Vikár Béla Könyvtár igazgatója

A Nagy Pál házba van 8 órába Merkel Anita, mint közfoglalkoztatott, a Betti a Mészárszéknél 8 órába, aki mindkettő helyen tárlatot tart. Bárki jön, akkor a Betti megy át oda tárlatvezetést tartani. Az Anita gyakorlatilag csak őrzi az épületet. 

Vörös Sándor polgármester 

A Betti is azt csinálja, ha nem kérnek tárlatvezetést, hogy őrzi az épületet. Korábban a Betti is közmunkásként tárlatvezetést csinált. 

Aranyi Ágota Vikár Béla Könyvtár igazgatója

Én azt látom, hogy jól csinálja a dolgát, jól működik a tárlatvezetés.

Vörös Sándor polgármester 

Mondhatjuk azt is, hogy most lecsökkentjük 6 órásra, de ha félév alatt meghatározott látogatói létszámot produkál, akkor visszaállítjuk a foglakoztatását 8 órára. 

Aranyi Ágota Vikár Béla Könyvtár igazgatója

Ez nehéz feladat, mert minden területen csökken a látogatói létszám. 

Aranyi János Gábor képviselő, a bizottság elnökhelyettese

Én is azt mondom, hogy felesleges, hogy erre a két épületre két ember legyen.

Kochné Vadászi Borbála alpolgármester

Kérdésem, hogy miért a közmunkás 8 órája fontos?

Vörös Sándor polgármester 

Azért nem mi fizetünk. A Nagy Pál házat Merkel Anita takarítja és az udvaron a füvet is levágja. 

Aranyi János Gábor képviselő, a bizottság elnökhelyettese

Meghatározhatjuk azt is, hogy májusig, ha felhozza azt a látogatói számot, akkor nem változtatnánk meg az óraszámát.

Vörös Sándor polgármester 

Úgy lett kialakítva a múzeumnál egy helyiség, hogy ott foglalkozásokat is lehessen tartani. Vettünk neki gyöngyöket is, hogy szakkört tartson. 

Tóth József a bizottság tagja

Azt tudjuk róla, hogy irányítani kell. De ha meg mondanád neki, hogy például Március 15. nap alkalmából a gyerekekkel gyöngyből kokárdát csináljon, akkor azt meg fogja tudni szervezni. Magától nem fog eszébe jutni, ezért kell kicsit irányítani. Egyébként a Művelődési Ház igazgatója, adhat neki feladatokat. A DVKE többször szervezett programot az Emlékházba, sajnos nagyon kevesen jöttek el. Tudomásul kell venni, hogy az emberek nagy része érdektelen. 

Aranyi János Gábor képviselő, a bizottság elnökhelyettese

El kellene jutnunk oda, hogy le kellene ülni és átgondolni Dunavecsének a rendezvényeit, programjait, valamit el kellene engedni, valamit hozzá kellene tenni. 

Sándor Zsombor képviselő, a bizottság elnökhelyettese

Azt gondolom, hogy a kultúrát nem kellene elengedni. 

Vörös Sándor polgármester 

Ezzel egyetértek, a másik oldala, hogy e kettő intézményhez a dolgozói létszámához képest sok pénzt kell hozzátenni, ami a rendezvények megtartásához szükséges. 

Horváth-Gallai Eszter Vikár Béla Művelődési Ház igazgatója

Amikor idekerültem én is azt gondoltam, hogy minél nagyobb egy intézmény látogatottsága, annál népszerűbb, ez a mérőfoka, hogy minél több legyen. De nem, ez nem így van. Korábban én is azt mondtam, hogy a Kalevala rendezvényt lehet, hogy el kellene engednünk, mert kevesen vesznek részt rajta. De, amikor Sándor Zsombor egyszer tarott egy rendkívüli irodalmi órát, mint Kalevala – fantasztikus volt. A gyerekek tanultak, ha más nem is, de fogja tudni, hogy létezik egy olyan ember, akit úgy hívnak, hogy Vikár Béla és Dunavecséhez kötődik már valami. Például a mai horgoló szakkörön tízen vannak, annyi embert érintett meg. A Halloween partyn 200 ember vett részt. A Kalevala az értékünk, a múltunk, nem szabad elengedni, viszont mellette vannak új rendezvények, amelyeknek nagy a látogatottságuk. 
Vörös Sándor polgármester 

Javaslom, hogy fogadjuk el a koncepciót. A Braun Beatrix 8 órás munkaviszonyát lecsökkenteni javaslom 6 órásra. 

Molnár Gyula képviselő, a bizottság elnöke

Javaslom, hogy a beterjesztett koncepciót fogadjuk el. Javaslom, hogy a múzeumok létszámára pedig Polgármester urat felkérjük, hogy vizsgálja meg, hogy gazdaságilag hogy jön össze, és a költségvetés elfogadásakor térjünk vissza rá. 
Vörös Sándor polgármester 

Ez azért sem egyszerű, mert a Bettinek december 31-én lejár a szerződése. 

Sándor Zsombor képviselő, a bizottság elnökhelyettese

Én javaslom, hogy 8 órában maradjon a Betti. 

Aranyi János Gábor képviselő, a bizottság elnökhelyettese

Javaslom, hogy adjunk neki május végéig haladékot arra, hogy bizonyítson a látogatói létszám növelésére. 

Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet a beterjesztett koncepció elfogadásával, a Polgármester úr által javasoltakkal, a lakáscélú ingatlanok és az üzlethelyiség bérleti díjának, valamint a nem lakás céljára szolgáló helyiségek bérleti díjainak, önkormányzati intézmények terembérleti díjainak 10 %-os emelésével? Továbbá azzal, hogy mezőőri járulék 105 Ft/aranykorona maradjon?

A bizottság tagjai 6 igen szavazattal, ellenszavazat nélkül az alábbi határozatot hozták:

141/2025. (XI. 18.) normatív
A 2026. évi egyszerűsített koncepció megtárgyalása














H a t á r o z a t a
1./ A Pénzügyi, Ügyrendi, Humán és Városgazdálkodási Bizottság megtárgyalta „A 2026. évi egyszerűsített koncepció megtárgyalása” című előterjesztést és úgy határoz, hogy a 2026. évi egyszerűsített koncepciót az előterjesztés alapján javasolja elfogadni.

2./ A bizottság továbbá úgy határoz, hogy 2026. február 1-től javasolja a lakáscélú ingatlanok és az üzlethelyiség bérleti díjának, valamint 2026. január 1-jétől nem lakás céljára szolgáló helyiségek bérleti díjainak, önkormányzati intézmények terembérleti díjainak 10 %-os emelésével meghatározni.

3./A mezőőri járulék összegét 2026. évben 105 Ft/aranykorona összegben javasolja.

4./ Ezen határozatról értesül:

- Molnár Gyula képviselő, a bizottság elnöke

Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet azzal, hogy Braun Beatrix maradjon 8 órában foglalkoztatva?

A bizottság tagjai 6 igen szavazattal, ellenszavazat és határozathozatal nélkül egyetértettek.

V. Napirend:
     5.)  Javaslat 2026. évre vonatkozó éves ellenőrzési terv jóváhagyására

           Előterjesztő: Vörös Sándor polgármester

           Előterjesztésért felelős: Ginál Róbert gazdálkodási csoportvezető
          Témafelelős: Molnár Gyula képviselő

Molnár Gyula képviselő, a bizottság elnöke

Az Önkormányzat éves ellenőrzési kötelezettségét az Államháztartásról szóló 2011. évi CXCV. tv. (Áht.) írja elő. Az Áht 70. § (1) bekezdése értelmében a belső ellenőrzés kialakításáról, megfelelő működtetéséről és függetlenségének biztosításáról a költségvetési szerv vezetője köteles gondoskodni, emellett köteles a belső ellenőrzés működéséhez szükséges forrásokat biztosítani.

Az éves ellenőrzési terv elkészítésére vonatkozó szabályokat a költségvetési szervek belső kontrollrendszeréről és belső ellenőrzésről szóló 370/2011. (XII. 31.) Korm. rendelet (Bkr.) tartalmazza. A belső ellenőrzési vezető (a költségvetési szerv belső ellenőrzési egységének vezetője, ha a költségvetési szervnél egy fő látja el a belső ellenőrzést, akkor a belső ellenőrzést ellátó személy) feladata, hogy Stratégiai ellenőrzési tervet és kockázatelemzés alapján éves Ellenőrzési tervet készítsen, a tervnek a kockázatelemzés alapján felállított prioritásokon és a belső ellenőrzés rendelkezésére álló erőforrásokon kell alapulnia. A belső ellenőrzési tevékenység ellátásához kapcsolódó normatívát a költségvetési törvényjavaslat nem tartalmazza, így a feladat ellátásáról az önkormányzat csak a szűkösen rendelkezésére álló szabad forrásai terhére tudja megvalósítani. A jogszabály a belső ellenőrzés kötelezettségét írja elő mennyiségi megkötés nélkül, így egy ellenőrzés kiválasztásával és az előírt tartaléknapok biztosításával megfelelünk az előírásoknak. Az ellenőrzések javasolt témáit az előterjesztés tartalmazza, a fentiek figyelembevételével szükséges meghatározni a 2025. év során ellenőrizendő témát vagy témákat, az Ellenőrzési terv a választott témák figyelembevételével ezt követően kerül feltöltésre. A folyamatos éves ellenőrzések már sok témakört lefedtek az elmúlt években, a 2026. évre aktuális lenne az előirányzat módosítások vizsgálatát kérni, mivel a folyamatban lévő kincstári ellenőrzés kapcsán jó lenne a belső ellenőr felügyeletével felülvizsgálni a korábbi gyakorlatot.

Megkérdezem a bizottság tagjaitól, hogy ki ért egyet azzal, hogy az ellenőrzési tervből a 40. témát javasoljuk a testületnek elfogadni?

A bizottság tagjai 6 igen szavazattal, ellenszavazat nélkül az alábbi határozatot hozták:

142/2025. (XI. 18.)
Javaslat 2026. évre vonatkozó éves 

ellenőrzési terv jóváhagyására










H a t á r o z a t a
1./ A Pénzügyi, Ügyrendi, Humán és Városgazdálkodási Bizottság megtárgyalta a Javaslat 2025. évre vonatkozó éves ellenőrzési terv jóváhagyására szóló előterjesztést és úgy határoz, hogy javasolja ellenőrzési célként meghatározni a 40. (A költségvetési előirányzatok módosításának, átvezetéseinek ellenőrzése) témát a képviselő-testület számára.
2./ A bizottság javasolja felkérni 

- a gazdálkodási csoportvezetőt, hogy a témára három árajánlatot kérjen,

- Vörös Sándor polgármester urat a legkedvezőbb árajánlatot adóval a szerződés megkötését.

3./ Ezen határozatról értesül:

- Molnár Gyula képviselő, a bizottság elnöke

VI. Napirend:
       6.)  A Képviselő-testület és Szervei Szervezeti és Működési Szabályzatának

             módosítása

             Előterjesztő: Vörös Sándor polgármester
             Előterjesztésért felelős: Nagy Erzsébet jegyző
             Témafelelős: Molnár Gyula képviselő

Molnár Gyula képviselő, a bizottság elnöke

Felkérem Nagy Erzsébet jegyzőt a napirend ismertetésére.
Nagy Erzsébet jegyző

Kaptunk a Kormányhivataltól egy segítségnyújtást a Képviselő-testület és Szervei Szervezeti és Működési Szabályzatának felülvizsgálatára. A dokumentum tíz oldalas volt és rengeteg pontot tartalmazott. Elmondanám, hogy milyen módosításokra került sor: nem szabad zárójeleket használni, úgyhogy az összes zárójelet ki kellett venni. Pontosítani kellett, hogy mik az önszerveződő közösségek. Nem szabad használni a levezető elnök fogalmát ez is kikerült a szövegből. Továbbá az ÖTI szó sem felel meg, pontatlanságra enged következtetni, ezért ki kellett írni, hogy Önkormányzati Településellátó Intézmény. A Polgármesternek van olyan hatásköre, hogy a két ülés közötti halaszthatatlan döntésekben dönthet. Pontosítani kellett, hogy melyek a halaszthatatlan döntések. Pontosítani volt szükséges, hogy a KESZI, illetve a Duna-Tisza közi Hulladékgazdálkodási Társulás nem átvett hatásköröket gyakorol, hanem az önkormányzat kötelező feladatait látja el társulási megállapodás alapján. Itt került beemelésre a tavasszal megalkotott közösségi együttélés szabályainak megsértése rendelet, ami a gazos, elhanyagolt ingatlanok kapcsán eljárni, illetve bírságolni jegyzői hatáskörbe került. Jegyzőkönyvek felterjesztése pontosításra került, nem 15 napon belül, hanem az ülést követő 15 napon belül kell. A képviselő-testületi határozatok jelöléséből kikerült a Képviselő-testület rövidítése. Mivel korábban több bizottság volt, ezért több helyen a bizottság szó többesszámban szerepelt, illetve az utána lévő ige is. Ezt több helyen javítani kellett. A titkos szavazás részből ki kellett venni azt a részt, ha a bizottságból nincs jelen 3 tag, akkor magából külön bizottságot hoz létre, ez így helytelen, mert a bizottságba hatan vannak és így határozatképtelen. Azt tartalmazta a rendeletünk, hogy legalább 6 ülést tartunk egy évben, ez a legalább szó helytelen, mert a hat ülés kötelező, így nyolc került bele. Egyébként is ez nem cseng össze a munkatervünkkel, mert tíz ülést szoktunk betervezni. Az ideiglenes bizottságok létrehozását is tartalmazza az SZMSZ, aminek a pontos működési szabályait azzal kiegészítettem, mert azt nem tartalmazta. Viszont az Mötv. kötelezővé teszi, hogy ezt rendeletben kell szabályozni. 
Vörös Sándor polgármester 

A Danubia Vox Vegyeskar megszűnt, ezért javaslom, hogy vegyük ki a szabályzatból.

Tóth József a bizottság tagja

Igy írod, hogy a polgármesterhez, alpolgármesterhez kérdés feltehető, amire 30 napon belül válaszol, utána pedig vita nem nyitható. Ez miért van?
Nagy Erzsébet jegyző

Ez azért van, mert szerepelt a rendeletünkben olyan, hogy interpelláció, viszont nem volt pontosan leszabályozva, hogy mi történik akkor, ha azt nem fogadja el a képviselő-testület, annak a további következményei nem voltak benne. Mivel az interpellációt nem kötelező szabályozni, ezért én ezt kivettem belőle. Emlékezetem szerint ilyenre nem is került sor. Viszont a kérdés feltevését kötelező és azt tartalmazza is, hogy kik tehetnek fel kérdést és kinek, meddig kell válaszolni. 
Tóth József a bizottság tagja

Ez nekem fura. A másik, hogy tudomásom szerint alpolgármesternek bárkit ki lehet nevezni. A polgármester javaslatára a képviselő-testület dönt.

Nagy Erzsébet jegyző

Igen, de a képviselő-testület tagjai közül, de lehet külsős alpolgármester is. 

Tóth József a bizottság tagja

De ez alapján, ez kizárja. 

Nagy Erzsébet jegyző

Kérdés, hogy van külsős alpolgármesterünk?

Tóth József a bizottság tagja

A törvény lehetőséget ad rá.

Nagy Erzsébet jegyző

A törvény lehetőséget ad arra is, hogy három bizottságunk legyen, de mégis csak egy van, ezért a többesszámokat mindenhonnan ki kellett venni. Amennyiben a testület úgy dönt, hogy szeretne és felhatalmazást ad arra, hogy dolgozzam át, akkor beleteszem. Tehát azért nincs benne, mert nincs ilyen. 
Vörös Sándor polgármester úr

Arra utalhat a Józsi, hogy a következő választáson az érvényben lévő szabályzat szerint fog eljárni a testület és ha ez nincs benne, akkor nincs rá lehetőség. 

Nagy Erzsébet jegyző

Minden választás után felül szoktuk vizsgálni a szabályzatot és a kialakult helyzet szerint szoktuk módosítani. 

Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet a Képviselő-testület és Szervei Szervezeti és Működési Szabályzata módosításának elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

143/2025. (XI. 18.) normatív
Képviselő-testület és Szervei Szervezeti és 
Működési Szabályzatának módosítása






















H a t á r o z a t a
1./ A Pénzügyi, Ügyrendi, Humán és Városgazdálkodási Bizottság megtárgyalta „Képviselő-testület és Szervei Szervezeti és Működési Szabályzatának módosítása” című napirendet és úgy határoz, hogy javasolja azt a képviselő-testület számára elfogadni.
2./ Ezen határozatról értesül:

- Molnár Gyula képviselő, a bizottság elnöke
VII. Napirend:
       7.)  Felvételi körzetek tervezetével kapcsolatos véleménykérés
             Előterjesztő: Vörös Sándor polgármester
             Előterjesztésért felelős: Nagy Erzsébet jegyző
             Témafelelős: Sándor Zsombor képviselő
Molnár Gyula képviselő, a bizottság elnöke

Felkérem a napirend témafelelősét, hogy ismertesse a napirendet.
Sándor Zsombor képviselő, a bizottság elnökhelyettese

A Kiskőrösi Tankerületi Központtól érkezett levél, mely szerint Dunavecse Város Önkormányzatának működési területén található, kötelező felvételt biztosító általános iskolák felvételi körzetének tervezetével kapcsolatban önkormányzati véleményt szükséges megküldeni 2026. február 15-ig. Javaslom a tervezet elfogadását.
Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

144/2025. (XI. 18.)
Felvételi körzetek tervezetével kapcsolatos véleménykérés






















H a t á r o z a t a
1./ A Pénzügyi, Ügyrendi, Humán és Városgazdálkodási Bizottság hogy határoz, hogy a Kiskőrösi Tankerületi Központ által meghatározott, TK/026/00015-90/2025. számon megküldött felvételi körzetek tervezetével javasol egyetérteni. Ennek megfelelően a Dunavecsei Petőfi Sándor Általános Iskola (6087 Dunavecse, Zrínyi u. 6., OM: 027872), és a Dunavecsei Református Kollégium – Általános Iskola, Középiskola és Kollégium (6087 Dunavecse, Zrínyi u. 12., OM: 027873) felvételi körzete megegyezik a település közigazgatási területével. 

2./ Ezen határozatról értesül:

- Sándor Zsombor képviselő, a bizottság elnökhelyettese
VII. Napirend:
        8.)  Ebrendészeti, állatmentési tevékenység ellátására vonatkozó 

              vállalkozási szerződés módosítása

              Előterjesztő: Vörös Sándor polgármester
              Előterjesztésért felelős: Nagy Erzsébet jegyző

             Témafelelős: Molnár Gyula képviselő
Molnár Gyula képviselő, a bizottság elnöke

Az ebrendészeti díjat változását szeretné a szolgáltató 2026. január 1-jétől érvényesíteni az 1. sz. melléklet szerint.

Megkérdezem a bizottság tagjaitól, hogy ki ért egyet a gyepmesteri tevékenység vállalkozási szerződése 1. számú mellékletének módosításával?

A bizottság tagjai 6 igen szavazattal, ellenszavazat nélkül az alábbi határozatot hozták:
145/2025. (XI. 18.)
Vállalkozási szerződés módosítása gyepmesteri,

állatmentési tevékenység ellátására





















     H a t á r o z a t a









1./ A Pénzügyi, Ügyrendi és Városgazdálkodási Bizottság megtárgyalta a napirendet és úgy határoz, hogy az Alpha-Vet Állatgyógyászati Kft-vel (8000 Székesfehérvár, Homoksor 7.) megkötött vállalkozási szerződés 1. sz. mellékletét - település kiszállási árai – javasolja módosítani 2023. január 1-jétől az előterjesztés alapján.
2./ Ezen határozatról értesül:

- Molnár Gyula képviselő, a bizottság elnöke
IX. Napirend:
          9.) Nevelő-oktató munkát segítők átcsoportosítására engedélykérés

               Előterjesztő: Vörös Sándor polgármester
               Előterjesztésért felelős: Gugyella Mariann óvodaigazgató
              Témafelelős: Molnár Gyula képviselő
Molnár Gyula képviselő, a bizottság elnöke

A nevelő-oktató munkát segítők átcsoportosítása az intézményvezető döntése alapján történik, a fenntartó egyetértésével, a nevelő-oktató munka hatékonyságának és az intézmény működésének biztosítása érdekében. Az átcsoportosítás lehet ideiglenes vagy tartós és a dolgozó szakképzettségét, valamint az aktuális feladatellátási igényeket figyelembe véve történik. Javaslom, hogy engedélyezzük, hogy a szükség esetén átcsoportosítást hajthasson végre az igazgató. 
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

146/2025. (XI. 18.)
Nevelő-oktató munkát segítők
átcsoportosítására engedély kérés











H a t á r o z a t a
1./ A Pénzügyi, Ügyrendi és Városgazdálkodási Bizottság megtárgyalta Gugyella Mariann óvodaigazgató Nevelő-oktató munkát segítők átcsoportosítására vonatkozó engedélykérését és javasol azzal a képviselő-testületnek egyetérteni. 

2./ A bizottság javasolja felhatalmazni Gugyella Mariann óvodaigazgatót, hogy „A pedagógusok új életpályáról szóló 2023. évi LII. törvény 28. § alapján, szükség esetén átcsoportosítást hajtson végre.

3./ Ezen határozatról értesül:

- Molnár Gyula képviselő, a bizottság elnöke
Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1445-kor bezárta.

Kmft.


       Molnár Gyula


                                       Aranyi János Gábor
                       Képviselő                                                        
           Képviselő  

                a bizottság elnöke                                                                   a bizottság tagja

